Diari Oficial de la Generalitat Valenciana


Sumari del DOGV 8333, del 06-07-2018 (2018/6563)

Convocatòria per a la selecció dels intermediaris financers per a la gestió dels instruments financers del Programa operatiu FEDER de la Comunitat Valenciana 2014-2020.
------------------------------------------------------------------------------------------------------------------------------------------------------------------------

### Dades del document

Número de DOGV
:   8333

Data del DOGV
:   06-07-2018

Secció del DOGV
:   V. ANUNCIS - C) ALTRES ASSUMPTES

Número del document
:   2018/6563


Organisme emissor
:   Institut Valencià de Finances

Tipus de document
:   Convocatòria

Convocatòria per a la selecció dels intermediaris financers per a la gestió dels instruments financers del Programa operatiu FEDER de la Comunitat Valenciana 2014-2020. [2018/6563]  
En l'actual període de programació 2014-2020 dels Fons Estructurals i d'Inversió Europeus (Fons EIE), els instruments financers reembossables han adquirit un major protagonisme. La Comissió Europea pretén fomentar la seua utilització enfront de les subvencions o ajudes a fons perdut a causa del seu major efecte multiplicador, la seua capacitat per a combinar recursos públics i privats per a donar suport a objectius d'actuació pública i pel seu caràcter rotatori que permet que l'ajuda siga més sostenible a llarg termini.  
Amb data 22 de juliol de 2015, va ser aprovat per la Comissió Europea el Programa Operatiu FEDER de la Comunitat Valenciana 2014-2020, mitjançant la Decisió núm. C(2015)5202, en el qual es preveia la possibilitat de donar suport a instruments financers amb Fons FEDER en diferents prioritats d'inversió i eixos prioritaris, sempre segons els resultats de la corresponent avaluació ex ante.  
L'ús de Fons EIE per a donar suport a instruments financers requereix l'elaboració d'una avaluació ex ante que demostre l'existència de deficiències de mercat o situacions d'inversió subòptimes i estime el nivell de les necessitats d'inversió pública i el seu abast, així com definir la seua estratègia d'inversió.  
La principal conclusió de l'avaluació ex ante ha sigut l'existència d'oportunitats de millora en el finançament de l'emprenedoria i la innovació de les pimes de la Comunitat, així com en segments d'empreses en fases de creixement i expansió. S'ha proposat la creació de quatre instruments financers per a esmenar aquesta bretxa de finançament:  
  
Capital llavor de ajuda a l'emprenedoria innovadora;  
Préstec participatiu en coinversió amb inversors privats;  
Capital de suport al creixement empresarial;  
Préstec subordinat  
Per a l'òptima gestió dels instruments financers esmentats es va considerar convenient la creació d'un fons de fons dels previstos en la normativa europea.  
Mitjançat el Decret llei 6/2017, d'1 de desembre, del Consell es va crear un fons mancat de personalitat jurídica dels previstos en l'article 2.4 de la Llei 1/2015, de 6 de febrer, d'hisenda pública, del sector públic instrumental i de subvencions, per a la gestió dels instruments financers del programa operatiu, que estaria adscrit a la conselleria competent en matèria d'hisenda. En l'article 2 del Decret llei 6/2017 esmentat es va designar l'Institut Valencià de Finances (IVF) organisme gestor del fons, a l'empara del que s'estableix en l'article 38.4.b.iii) del Reglament (UE) 1303/2013.  
Amb data 24 de maig de 2018, se signa l'Acord de Finançament per a la gestió dels instruments financers previstos en el programa operatiu entre la Direcció General de Finançament i Fons Europeus de Conselleria d'Hisenda i Model Econòmic, en representació de la Generalitat Valenciana com a organisme intermedi del programa operatiu, i l'IVF, com a gestor del fons. Segons el que s'estableix en l'article 9.2 de l'Acord de Finançament, l'execució d'una part dels instruments financers s'encarregarà a intermediaris financers que seran seleccionats a través de procediments oberts, transparents, proporcionats i no discriminatoris, evitant els conflictes d'interés, mitjançant convocatòria de manifestacions d'interés.  
L'IVF, com a gestor del fons, i en virtut de l'Acord de Finançament signat amb la Generalitat, s'ha compromés a dedicar un total de 375.465.576,00 euros, procedents d'ajudes FEDER i de la Generalitat Valenciana, per a atendre les fallades de mercat identificades en l'avaluació ex ante.  
A través d'un procés de qualificació i d'avaluació de les propostes rebudes, l'IVF escometrà la selecció dels intermediaris financers per a la gestió dels instruments de capital de risc del FEDER, en les seues dues modalitats de capital llavor i capital creixement, i per a la línia de préstecs participatius en coinversió amb inversors privats.  
  
A aquests efectes, els intermediaris financers interessats a participar en la gestió dels respectius instruments financers hauran de completar i presentar una manifestació d'interés en els termes i terminis establits en els respectius termes de referència de les convocatòries.  
  
Les bases de la convocatòria de manifestació d'interés i la documentació que s'ha de presentar estarà a la disposició de les persones interessades en la pàgina web de l'IVF: http://www.ivf.gva.es/es/convocatorias-fondos-europeos. Les convocatòries de manifestació d'interés tindran un període de validesa que s'iniciarà l'endemà de la publicació d'aquest anunci en el Diari Oficial de la Generalitat Valenciana (DOGV) i acabarà en el termini de dos mesos comptats des d'aquesta data de publicació en els instruments de capital de risc i, fins que s'esgoten els fons disponibles, en l'instrument de préstec participatiu en coinversió amb inversors privats.  
Les persones interessades podran sol·licitar aclariments sobre les convocatòries de manifestació d'interés, la documentació exigida, els termes de referència o la naturalesa dels instruments financers, en qualsevol moment fins a finalització del període vigència de les convocatòries de manifestació d'interés. Aquestes sol·licituds hauran d'indicar la referència de la convocatòria de manifestacions d'interés i el nom del sol·licitant. Les sol·licituds es presentaran en castellà o valencià a través de correu electrònic a: xyfjlt@zce.gi. Les respostes a totes les sol·licituds d'aclariment rebudes s'aniran publicant en un document d'aclariment en la pàgina web de l'IVF.  
  
València, 29 de juny de 2018.- El director de l'Institut Valencià de Finances: Manuel Illueca Muñoz.